CELEX: 32021D1778
Language: et
Date: 2021-10-05 00:00:00
Title: Nõukogu rakendusotsus (EL) 2021/1778, 5. oktoober 2021, millega lubatakse Saksamaa Liitvabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

11.10.2021   
               
               
                  ET
               
               
                  Euroopa Liidu Teataja
               
               
                  L 360/117
               
            
         NÕUKOGU RAKENDUSOTSUS (EL) 2021/1778,
         5. oktoober 2021,
         millega lubatakse Saksamaa Liitvabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikli 193 kohaselt vastutab maksuhalduritele käibemaksu tasumise eest üldiselt maksustatavaid kaubatarneid tegev või teenuseid osutav maksukohustuslane.
                  
               
                     (2)
                  
                  
                     Komisjonis 15. märtsil 2021 registreeritud kirjas esitas Saksamaa Liitvabariik (edaspidi „Saksamaa“) taotluse, et talle antaks luba kohaldada erimeedet, millega tehakse erand direktiivi 2006/112/EÜ artiklist 193 seoses isikutega, kes on kohustatud käibemaksu tasuma selliste saastekvootide ülekandmise korral, millega kaubeldakse riiklikus kauplemissüsteemis vastavalt 12. detsembri 2019. aasta kütuse heitekvootidega kauplemise seadusele (Gesetz über einen nationalen Zertifikatehandel für Brennstoffemissionen – BEHG) (edaspidi „taotlus“).
                  
               
                     (3)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon 7. aprilli 2021. aasta kirjadega taotluse teistele liikmesriikidele ning andis 8. aprilli 2021. aasta kirjaga Saksamaale teada, et tal on olemas kogu vajalik teave taotluse hindamiseks.
                  
               
                     (4)
                  
                  
                     Direktiivi 2006/112/EÜ artikli 199a lõike 1 punktidega a ja b võimaldatakse liikmesriikidel määrata käibemaksu tasumise eest vastutavaks maksukohustuslased, kellele kantakse üle Euroopa Parlamendi ja nõukogu direktiivi 2003/87/EÜ (2) artiklis 3 määratletud kasvuhoonegaaside saastekvoote ja muid ühikuid, mida käitajad võivad kasutada kõnealuse direktiivi täitmiseks (edaspidi „pöördmaksustamine“). Need sätted lisati direktiivi 2006/112/EÜ nõukogu direktiiviga 2010/23/EL, (3) et aidata võidelda käibemaksupettuste vastu. Pöördmaksustamise mehhanismi kohaldamine kasvuhoonegaaside saastekvootidega kauplemise suhtes vastavalt direktiivi 2006/112/EÜ artikli 199a lõike 1 punktidele a ja b piirdub saastekvootidega, millega kaubeldakse ELi heitkogustega kauplemise süsteemi alusel.
                  
               
                     (5)
                  
                  
                     Saksamaa on BEHG raames loonud õigusraamistiku riikliku heitkogustega kauplemise süsteemi jaoks, mis hõlmab heitkoguseid, mis ei kuulu ELi heitkogustega kauplemise süsteemi. Seetõttu ei anna direktiivi 2006/112/EÜ artikli 199a lõike 1 punktid a ja b õiguslikku alust pöördmaksustamise kohaldamiseks saastekvootidega kauplemise suhtes selliste riiklike kauplemissüsteemide alusel nagu BEHG.
                  
               
                     (6)
                  
                  
                     Saksamaa sõnul on saastekvootidega kauplemise sektor väga haavatav käibemaksupettuste suhtes. BEHG alusel kütuse saastekvootidega kauplemist võidakse kasutada ka pettuse eesmärgil samuti nagu ELi heitkogustega kauplemise süsteemis. Saastekvoote saab vahetada kiiresti, korduvalt ja lihtsalt. Seetõttu on ametiasutustel väga raske kindlaks määrata selliseid omanikuvahetusi ja tagada õige maksusumma kogumist. Saastekvootide ostja, kes on mahaarvamisõigusega maksukohustuslane, saab tasutud käibemaksu maha arvata, ilma et tarnija oleks maksnud maksuhaldurile arvele märgitud käibemaksu. Eelkõige takistab maksudest kõrvalehoidmise tõttu saamata jäänud maksude sissenõudmist see, et tarneahelas osalevad varifirmad, kes kiiresti kaovad või kellel ei ole varasid, mõjutades negatiivselt eelarvet. Selleks et korvata riigi maksutuludele tekitatud kahju, on Saksamaa taotlenud luba teha erand direktiivi 2006/112/EÜ artiklist 193, et kehtestada saastekvootide ülekandmise suhtes pöördmaksustamine.
                  
               
                     (7)
                  
                  
                     Maksukohustuslasest tarne saaja määramine käibemaksu tasumise eest vastutavaks isikuks eespool nimetatud konkreetsetel juhtudel lihtsustaks käibemaksu kogumist ning hoiaks ära maksudest kõrvalehoidmist ja maksustamise vältimist. Seepärast tuleks Saksamaale anda luba kohaldada pöördmaksustamist selliste saastekvootide ülekandmise suhtes, millega kaubeldakse riigisiseses kauplemissüsteemis BEHG alusel (edaspidi „erimeede“).
                  
               
                     (8)
                  
                  
                     Erimeede peaks olema ajaliselt piiratud. Seepärast tuleks Saksamaale anda luba kohaldada erimeedet kuni 31. detsembrini 2024.
                  
               
                     (9)
                  
                  
                     Erimeetme kohaldamisala ja uudsust arvesse võttes on oluline hinnata selle mõju. Seega juhul, kui Saksamaa soovib pikendada erimeetme kehtivusaega pärast 2024. aastat, peaks ta esitama komisjonile 31. märtsiks 2024 aruande koos erimeetme kohaldamise ülevaate ning pikendamistaotlusega. Aruanne peaks sisaldama hinnangut erimeetme mõju kohta käibemaksupettuste vastasele võitlusele ning erimeetmest mõjutatud kauplejate ja tehingute arvu.
                  
               
                     (10)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 193 lubatakse Saksamaa Liitvabariigil sätestada, et käibemaksu tasumise eest vastutab maksukohustuslane, kellele kantakse üle saastekvoodid, millega kaubeldakse riiklikus kauplemissüsteemis vastavalt 12. detsembri 2019. aasta kütuse heitekvootidega kauplemise seadusele (Gesetz über einen nationalen Zertifikatehandel für Brennstoffemissionen).
         
         
            Artikkel 2
            Käesolev otsus kaotab kehtivuse 31. detsembril 2024.
            Käesolevas otsuses sätestatud erimeetme pikendamise taotlus tuleb esitada komisjonile 31. märtsiks 2024 ja sellele tuleb lisada kõnealuse meetme kohaldamise aruanne, mis sisaldab hinnangut meetme mõju kohta käibemaksupettuste vastasele võitlusele ning meetmest mõjutatud kauplejate ja tehingute arvu.
         
         
            Artikkel 3
            Käesolev otsus jõustub selle teatavakstegemise päeval.
         
         
            Artikkel 4
            Käesolev otsus on adresseeritud Saksamaa Liitvabariigile.
         
         
            Luxembourg, 5. oktoober 2021
            
               
                  Nõukogu nimel
               
               
                  eesistuja
               
               A. ŠIRCELJ
            
         
         
            (1)  ELT L 347, 11.12.2006, lk 1.
         
            (2)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
         
            (3)  Nõukogu 16. märtsi 2010. aasta direktiiv 2010/23/EL, millega muudetakse direktiivi 2006/112/EÜ (mis käsitleb ühist käibemaksusüsteemi) seoses pöördmaksustamise valikulise ja ajutise kohaldamisega teatavate pettusealdiste kaupade ja teenuste tarnete suhtes (ELT L 72, 20.3.2010, lk 1).